PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2001/KH/1/1/041	Bratislava 15. február 2001

	Protimonopolný úrad Slovenskej republiky, I. výkonný odbor, v správnom konaní začatom na návrh podnikateľa Melitta ČR, s.r.o. so sídlom Domažlická 3, 130 00 Praha 3, Česká republika zastúpeného splnomocneným právnym zástupcom Zuzanou Špánikovou, Nörr Stiefenhofer Lutz, Na Příkopě 15, 110 00 Praha 1, Česká republika, vo veci preskúmania, či činnosti a konania uvedené v Zmluve o zmluvnom obchodníkovi uzavretej medzi podnikateľmi Melitta ČR, s.r.o., Domažlická 3, Praha 3, Česká republika a Cleaners Slovakia, s.r.o., M. Rázusa 32, 955 01 Topoľčany, za účasti spoločnosti Melitta Gesellschaft m.b.H., Münchner-Bundesstraße 131, 5021 Salzburg, Rakúsko dňa 11.07.2000 nie sú v rozpore s § 3 a 4, alebo či jednotlivé dohody obmedzujúce súťaž nie sú v rozpore s § 5 ods. 1 (negatívny atest) zákona č. 188/1994 Z.z. o ochrane hospodárskej súťaže v znení neskorších predpisov takto

rozhodol:

	na základe § 5 ods. 3 zákona č. 188/1994 Z.z. o ochrane hospodárskej súťaže v znení neskorších predpisov, že Zmluva o zmluvnom obchodníkovi uzavretá medzi podnikateľmi Melitta ČR, s.r.o., Domažlická 3, 130 00 Praha 3, Česká republika a Cleaners Slovakia, s.r.o., M. Rázusa 32, 955 01 Topoľčany, za účasti spoločnosti Melitta Gesellschaft m.b.H., Münchner-Bundesstraße 131, 5020 Salzburg, Rakúsko dňa 11.07.2000 je v rozpore s § 3 a súčasne je v rozpore s § 5 ods. 1zákona č. 188/1994 Z.z. o ochrane hospodárskej súťaže v znení neskorších predpisov, nakoľko spoločný podiel účastníkov dohody obmedzujúcej súťaž presiahol  5 % celkového podielu zhodných alebo vzájomne zastupiteľných tovarov na príslušných relevantných trhoch.

Odôvodnenie:

	Na základe podnetu podnikateľa Melitta ČR s.r.o. so sídlom Domažlická 3, 130 00 Praha 3, Česká republika (ďalej len „Melitta ČR, s.r.o.“) zastúpeného splnomocneným právnym zástupcom Zuzanou Špánikovou, Nörr Stiefenhofer Lutz, Na Příkopě 15, 110 00 Praha 1, začalo dňa 18.12.2000 v zmysle § 12 ods. 1 zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon“) správne konanie. Podnet sa týkal požiadavky na vydanie negatívneho atestu v zmysle § 5 ods. 3 zákona, či činnosti a konania uvedené v Zmluve o zmluvnom obchodníkovi (ďalej len „Zmluva“) uzavretej medzi podnikateľmi Melitta ČR, s.r.o. a Cleaners Slovakia, s.r.o., M. Rázusa 32, Topoľčany (ďalej len „Cleaners Slovakia, s.r.o.“) za účasti spoločnosti Melitta Gesellschaft m.b.H., Münchner-Bundesstraße 131, 5020 Salzburg, Rakúsko (ďalej len „Melitta Gesellschaft m.b.H.“) dňa 11.07.2000 nie sú v rozpore s § 3 a 4 zákona alebo či jednotlivé dohody obmedzujúce súťaž nie sú v rozpore s § 5 ods. 1 zákona.

	Podľa § 5 ods. 3 zákona Protimonopolný úrad Slovenskej republiky (ďalej len „úrad“) vydá na požiadanie podnikateľov rozhodnutie o tom, či činnosti a konania nie sú v rozpore s § 3 a 4 (negatívny atest), alebo či jednotlivé dohody obmedzujúce súťaž nie sú v rozpore s § 5 ods. 1 zákona.

	Úrad pri posudzovaní jednotlivých ustanovení článkov Zmluvy vychádzal z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu.

	Dohodou podnikateľov je každý súhlasný prejav vôle strán, ktorý obmedzuje alebo je spôsobilý obmedziť zmluvnú voľnosť strán tým, že založí, zmení alebo zruší ich práva a záväzky.

	Predmetná Zmluva upravuje vzťahy medzi spoločnosťou Melitta ČR s.r.o. ako predávajúcim a spoločnosťou Cleaners Slovakia, s.r.o. ako kupujúcim a súčasne výhradným predajcom. 

	V článku 1 – Predmet zmluvy, v bode č. 1 Zmluvy sa uvádza: „Podnikateľ (predávajúci) poveruje zmluvného obchodníka (kupujúceho) výhradným predajom zmluvných produktov (fólie pre domácnosť a vrecká na odpadky, fólie do kávovarov, kávovary a vrecká do vysávačov) pre zmluvnú oblasť .....“
  
	V článku 3 – Zmluvná oblasť sa uvádza: v bode č. 1 „Zmluvnou oblasťou je Slovenská republika“ a v bode č.2 tohto článku Zmluvy „Podnikateľ (predávajúci) neposkytne v zmluvnej oblasti tretej osobe práva na predaj zmluvných produktov v zmluvnej oblasti počas doby  trvania zmluvy. Ustanovenie uvedené v bode č. 4 znie: „Zmluvný obchodník (kupujúci) sa zaväzuje  nezískavať  pre zmluvné  produkty okrem zmluvnej oblasti žiadnych zákazníkov ....“ a v bode č. 5 sa uvádza: „Ďalej sa zmluvný obchodník zaväzuje, že v zmluvnej oblasti nebude zásobovať žiadnych maloobchodníkov, o ktorých vie alebo musí vedieť, že takýto maloobchodník ďalej predáva zmluvné produkty zákazníkom mimo zmluvnej oblasti.“

	V článku 5 – Povinnosti zmluvného obchodníka, sa v bode č. 1 Zmluvy uvádza: „Zmluvný obchodník (kupujúci) odoberá zmluvné produkty za účelom ich ďalšieho predaja výlučne od podnikateľa“ (predávajúceho). 
V bode č. 3 tohto článku Zmluvy s uvádza: „Zmluvný obchodník (kupujúci) neodkladne odovzdá ďalej podnikateľovi (predávajúcemu) dotazy a objednávky došlé z mimozmluvnej oblasti.“

	V článku 5 bod 6 sa uvádza, že zmluvný obchodník je povinný na všetky ním vydávané cenníky natlačiť dodatok: „produkty sú určené výhradne na predaj v SR“. Toto ustanovenie je tak tiež obmedzením hospodárskej súťaže, nakoľko vylučuje tzv. paralelný obchod.

	Po zhodnotení ustanovení článku 1 bod č. 1, článku 3 bod č. 2,4 a 5, ako aj článku 5  bod č. 1 a 3 Zmluvy úrad konštatuje, že uvedené ustanovenia Zmluvy sú obmedzením hospodárskej súťaže. Tieto ustanovenia zakladajú povinnosť (záväzok) predávajúceho - spoločnosti Melitta ČR s.r.o. na vymedzenom geografickom území neposkytnúť tretej osobe práva na predaj zmluvných produktov na strane jednej a súčasne na strane druhej zakladá povinnosť kupujúceho - Cleaners Slovakia, s.r.o. kupovať zmluvné produkty výlučne od predávajúceho a súčasne nepredávať zmluvné produkty ani odberateľom zo zmluvnej oblasti, o ktorých vie alebo musí vedieť, že tento ich ďalej predáva mimo zmluvnej oblasti. Týmito ustanoveniami majú obe zmluvné strany obmedzenú voľnosť konať, t.j. ide o dohodnuté obmedzenie voľnosti konania účastníkov trhu vstupovať do obchodných vzťahov s inými odberateľmi. Súčasne ustanovenie uvedené v článku 1 bod č. 1 v spojení s ustanovením článku 3 bod 2 Zmluvy je obmedzením aj  pre tretie strany, nakoľko v danej zmluvnej oblasti nemôžu na príslušnom relevantnom trhu pôsobiť ďalší predajca.

	Na základe týchto skutočností úrad konštatoval, že uvedené ustanovenia Zmluvy majú za následok rozdelenie trhu, nakoľko na území vymedzenom v Zmluve môže zmluvné tovary, s výnimkou „priamych dodávok“ spoločností Melitta ČR s.r.o. a Melitta Gesllschaft m.b.H. vymedzených v článku 12 bod č. 1 Zmluvy, predávať jedine spoločnosť Cleaners Slovakia, s.r.o., a aj to nie všetkým odberateľom, ktorí o kúpu prejavia záujem.
	
	Tak tiež ustanovenie článku 3 bod 2 Zmluvy v spojení s ustanovením článku 12 – Priame dodávky bod č. 1, zadáva možnosť diskriminácie obchodníkov danej geografickej oblasti.

	V článku 10 – Tvorba cien, bod č. 1 Zmluvy sa uvádza: „Zmluvný obchodník (kupujúci) má pri určení od neho požadovaných cien voľnosť, cenníky vydávané podnikateľom (predávajúcim) sú iba nezáväznými doporučeniami.....“
V bode č. 2 tohto článku Zmluvy sa uvádza: „Pri určení konečných spotrebiteľských cien v zmluvnej oblasti berie zmluvný obchodník do úvahy, že zmluvné produkty v zmluvnej oblasti môžu konkurovať rovnakým výrobkom.“
V bode č. 3 tohto článku sa uvádza: „Zmluvný obchodník bude neodkladne informovať podnikateľa o tvorbe nových cien.“

	Na základe uvedeného úrad dospel k záveru, že uvedené ustanovenia článku 10 Zmluvy sú obmedzením hospodárskej súťaže, pretože ustanovenie bodu č. 1 v spojení s bodom č. 3, kupujúci – spoločnosť Cleaners Slovakia ,s.r.o. môže táto skutková podstata mať za následok obmedzenie hospodárskej súťaže. 

	V zmysle § 5 ods. 1 zákona sa zákaz podľa § 3 a 4 nevzťahuje na dohody obmedzujúce súťaž, ak spoločný podiel účastníkov dohody obmedzujúcej súťaž nepresiahne 5% celkového podielu zhodných alebo vzájomne zastupiteľných tovarov na relevantnom trhu okrem
a) dohôd obmedzujúcich súťaž uvedených v § 3 ods. 2 písm. a) a c) alebo
b) obmedzovania  súťaže  dohodami  obmedzujúcimi  súťaž,  ktorých  úhrnný  účinok
    presahuje 5 % celkového podielu zhodných alebo vzájomne zastupiteľných tovarov
    na relevantnom trhu.

	Nakoľko sa preukázalo, že na relevantnom trhu SR je spoločný podiel účastníkov predmetnej dohody obmedzujúcej súťaž v segmente fólie pre domácnosť a vrecká na odpadky (podľa odborného odhadu podnikateľa Clearens Slovakia, s.r.o.)  10% a v segmente vrecká do vysávačov 15%, nevzťahuje sa na túto dohodu obmedzujúcu súťaž výnimka zo zákona v zmysle § 5 ods. 1 zákona (princíp de minimis).

	Úrad pri analýze Zmluvy zistil, že v zmysle článku 2 – Doba trvania zmluvy bod č. 1 sa Zmluva uzatvára na dobu neurčitú. Takto určená doba trvania platnosti Zmluvy má za následok výrazné obmedzenie hospodárskej súťaže. Tak na strane zmluvných, ako aj tretích strán. Napríklad predstavuje trvalé obmedzenie aj pre ďalších záujemcov o odber zmluvných tovarov, ktorí majú len obmedzenú možnosť odobrať tieto tovary od iného ako od spoločnosti Clearens Slovakia, s.r.o., ktorá má právo výhradného predaja zmluvných tovarov na určenom území.

	Na základe skutočností uvedených v odôvodnení úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

                                                                             Ing. Ladislav Szabó
                                                                     riaditeľ I. výkonného odboru 

Rozhodnutie sa doručí:

Zuzana Špániková, Nörr Stiefenhofer Lutz,
Na Příkopě 15, 110 00 Praha 1, Česká republika

Ing. Milan Dostál, konateľ spoločnosti
Cleaners Slovakia, s.r.o.,
M. Rázusa 32, 955 01 Topoľčany